<classify> Yanga wanashuka dimbani wakiwa na kumbukumbu ya kulazimishwa sare ya bila kufungana katika mchezo wa raundi ya kwanza uliochezwa katika uwanja huo, lakini kwa sasa timu hiyo ya Jangwani kiwango chake ni habari nyingine.Vijana hao wa Hans van der Pluim wameshinda mechi sita mfululizo, na leo kikosi cha Mkenya Tom Olaba kitakuwa na kazi nzito ya kuwazuia washambuliaji wenye uchu wa mabao Simon Msuva, Amissi Tambwe, Kpah Sherman na Mrisho Ngassa, ambao wana kazi moja ya kuhakikisha taji linakwenda Jangwani msimu huu.Timu hiyo yenye pointi 49 kileleni, inahitaji pointi sita kufuta ndoto za Azam FC za kutetea taji hilo, na ushindi leo utakuwa umeirahisishia Yanga wakati ikisubiri kuzivaa Polisi Moro, Jumatatu ijayo, Azam FC Mei 6, kabla ya kumaliza msimu kwa kuikabili Ndanda FC Mei 9, mwaka huu mkoani Mtwara.Imetoka katika ushindi muhimu wa mabao 3-2 dhidi ya Stand United kwenye uwanja huo mkuu wa Taifa, na sasa leo itazipania kwa udi na uvumba pointi tatu ili Jumatatu ikamilishe kazi ngumu iliyoanza kwa kipigo cha mabao 2-0 kwa Mtibwa Sugar, Septemba 20, mwaka jana.Yanga wanatofautiana na Ruvu Shooting kwa tofauti ya pointi 20 kwa maana kwamba vinara wana pointi 49 na Ruvu pointi 29 wakishika nafasi ya tano nyuma ya Kagera Sugar wenye pointi 31.Aidha, maafande hao wamekuwa hawana matokeo mazuri katika mechi zao baadhi zilizopita, baada ya kufungwa na Kagera Sugar mabao 2-0 kabla ya kuja kuifunga Mgambo Shooting mabao 2-1 katika mchezo wao uliopita.Timu zote mbili zitakumbuka kuwa zilichezeana rafu mchezo wa kwanza kiasi cha kusababisha baadhi ya wachezaji kupigwa faini kwa makosa ya kinidhamu.Haitasahaulika mchezaji mtukutu wa Ruvu Shooting, beki George Michael alivyomkaba koo Tambwe na kufungiwa mechi tatu na Shirikisho la Soka Tanzania TFF.Yanga leo huenda ikawakosa wachezaji wake tegemeo Nadir Haroub Cannavaro na Salum Telela ambao ni majeruhi. Kwa mujibu wa daktari wa Yanga, Juma Sufiani, wachezaji hao hawako katika hali nzuri, lakini itategemea na jinsi watakavyoamka leo, lakini wengine wako imara kwa mchezo wa Ruvu.Naye Kocha Msaidizi wa Yanga, Charles Mkwasa alisema licha ya kuwa wanakutana na timu ngumu, wamejipanga kufanya vizuri katika mchezo huo.Kwetu pointi tatu ndio muhimu, tuna imani kwa aina ya wachezaji tulionao tutafanya vizuri, kubwa wachezaji wazingatia yale wanayoelezwa katika kuwadhibiti wapinzani, alisema kiungo huyo wa zamani wa Yanga.Msemaji wa Ruvu Shooting, Masau Bwire alisema Yanga wasitegemee kama watashinda kiurahisi kama ilivyofanya katika baadhi ya michezo mingine.Sisi Yanga hawatuwezi, uzuri kocha wetu Tom Olaba anaijua Yanga vizuri hivyo kama alivyofanya katika mchezo uliopita, tutawabana pia leo, alisema Bwire na kuongeza kuwa kikosi hicho kitaendelea kuwakosa wachezaji tegemeo ambao ni majeruhi akiwemo Betram Mwombeki, Stefano Mwasika na Abdul Juma.  <topic>: michezo 